Hvis det står til Børne- og Undervisningsudvalget, så skal Byplanvejens Skole og Seminarieskolen lægges sammen fra 1. august 2024. Den plan er især forældrene fra Byplanvejens Skole imod, og derfor var de mødt op for at vise deres utilfredshed tirsdag morgen ved forvaltningen for Børn og Unge i Nørresundby. - Jeg er ikke overrasket. Hvis man føler en skole er i fare, vil de fleste forældre nok reagere med protest, siger formand for Børne- og Undervisningsudvalget, Morten Thiessen (K). Større skole - fordel eller ulempe Børne- og Undervisningsudvalget har tirsdag møde om deres planlagte skolesammenlægning. Men allerede nu er der flertal for sammenlægningen. - Vi synes, det giver mening at have en større og mere robust og bæredygtig skole i området, siger Morten Thiessen(K). Men det er Nina Stilling, som har børn på Byplanvejens Skole, ikke enig i. Ifølge hende vil der komme for mange elever fra ressourcesvage hjem på den nye skole. - Alle undersøgelser peger på at i forhold til andelen af udsatte børn på en skole, så skal man helst ikke meget over 30 procent. Vi ser ind i et bedst case scenarie på den nye skole med en fordeling på 40-60. - Vi har forældrer, der siger, de kommer til at flytte deres børn. Så det bliver nok nærmere en 50-50-fordeling på den nye skole, og det bliver en tung opgave at løfte, siger hun. Vil gøre negative forventninger til skamme Nina Stilling har ikke store forventninger til den nye skole. - Vi har en rigtig god skole i forhold til børnenes trivsel og faglighed, siger hun. Morten Thiessen er klar over utilfredsheden fra mange af forældrene, men holder fast i, at skolesammenlægningen er den rigtige løsning. - Det her er en mulighed for at få en ny fælles skole, og forhåbentlig også får forældre til at byde ind med, hvad de mener, skolen skal kunne, for at de mener, der er plads til deres børn, siger han. På trods af fremmødet mener udvalgsformanden ikke, at utilfredsheden vil påvirke bestlutningen. - Jeg vil sige, der skal være nogle virkelig gode argumenter for, at vi skal ændre det forarbejde, vi har lavet her. Det er ikke noget, der er sket med venstre hånd. Det har været en lang proces, siger han. Udover sammenlægningen med Byplanvejens Skole og Seminarieskolen er der også lagt op til, at Herningvej Skole og Tornhøjskolen lægges sammen.

Opsummering:
Selvom demonstrationen gør indtryk, levner udvalgsformand Morten Thiessen (K) ikke meget håb for frustrerede forældre.